Christian Friis Bach (RV), 2024-05-16:
Tak for det, og tak til ministeren for en god redegørelse.
»Vi lever i en verden, hvor det ikke længere giver mening at adskille udviklingssamarbejde og klimaforandringer.«
Sådan starter redegørelsen, og vi er helt enige.
Men vi lever også i en verden, hvor både det at skabe udvikling og løse klimaforandringerne, uden at vi gør mere eller bidrager med mere, bliver rigtig svært.
Vi kan heller ikke adskille krig og konflikt, migration og udvikling.
Krigen i Ukraine og i Gaza har ikke blot skabt massive humanitære kriser og millioner af fordrevne, men også en gigantisk genopbygningsopgave.
De problemer kan vi heller ikke løse, uden at vi gør mere, og uden at vi bidrager mere.
Det er godt, vi har nået de 0,7 pct., og tak for det, men jeg vil gentage, at jeg og vi mener, at vi bør gøre mere og bidrage mere.
Og vi bør tænke tilbage til 1990'erne, hvor vi jo så, hvordan miljøproblemerne og krigene i Europa tårnede sig op og skabte en ramme for at løse netop de problemer i Mifresta-rammen.
Jeg synes, vi skal gøre det samme: Vi skal tænke i konflikter og klima, og vi skal skabe et stærkere internationalt bidrag fra Danmark.
Vi arbejder for at skabe nye, innovative former for finansiering, og det er godt.
Det bakker vi op om.
Der ønsker vi så også, at Danmark gjorde mere og bidrog mere til at skabe innovative fonde, hvor vi kan mobilisere privat kapital til at løse de enorme opgaver, verden står over for.
På mange rejser rundtomkring er jeg blevet ydmyg over for, hvad vi kan gøre udefra og oppefra, men jeg er til gengæld blevet meget optimistisk omkring, hvad vi kan gøre indefra og nedefra.
Det er jo derfor, den rettighedsbaserede tilgang er så afgørende, for det handler om at skabe en stat og solide institutioner, som kan levere på det ansvar, staten har, for at sikre de grundlæggende rettigheder – fra mad og bolig til ytringsfrihed og ligestilling.
Det handler om en befolkning, der kan råbe op og kæmpe for de grundlæggende rettigheder for alle borgere: et stærkt lokalt civilsamfund, der kan engagere sig og deltage og skabe fremskridt for de svageste og mest udsatte borgere og for de kvinder, som mødes af vold og undertrykkelse, for de seksuelle og religiøse minoriteter og oprindelige folk og mennesker med handicap.
Der skal Danmark være og bakke op om det civilsamfund, og der er Danmark heldigvis fortsat, og det er der mange gode eksempler på i strategien og i redegørelsen.
Men det må ikke kun med en rettighedsbaseret strategi blive et spørgsmål om støtte til civilsamfund og enkeltrettigheder.
Vi skal have et stærkere fokus på at opbygge stærke institutioner og stater, som kan skabe fremskridt for egne borgere og skabe den sociale sammenhængskraft og den sociale kontrakt, som gør, at demokratiet og fremgangen bider sig fast.
Der er gode eksempler fra myndighedssamarbejdet i redegørelsen, og det bakker jeg fuldt og helt op om.
Der gør vi en forskel.
Vi opbygger solide institutioner, men det er særlig på det grønne område.
Jeg kunne godt have tænkt mig at høre mere om de resultater, vi skaber gennem statsopbygningskontrakterne i EU.
Giver det de stærke institutioner, og giver det de stater, som faktisk kan levere for deres egne borgere?
Jeg kunne godt have tænkt mig at høre mere om, hvordan vi kan skabe stærke uddannelsessystemer, uddannelsespolitik og et stærkt engagement fra civilsamfundet gennem globale institutioner som det globale partnerskab, og hvordan sundhedssystemerne forandrer sig ude i verden.
Får vi stadig stærkere sundhedssystemer, der kan skabe fremskridt for befolkningen gennem de mekanismer, vi støtter gennem Den Globale Fond og Verdenssundhedsorganisationen?
Og bidrager vi lige så langsomt til at skabe et egentlig velfærdssamfund?
Mange af ordførerne har hørt mig sige det mange gange, men de sociale sikkerhedsnet – børnepenge, folkepension og arbejdsløshedsunderstøttelse – kunne jeg godt have tænkt mig fyldte mere i redegørelsen.
Vi kan læse, hvordan det sociale sikkerhedsnet i Etiopiens landområder skaber udbetalinger til næsten 8 millioner mennesker hvert år.